b'\n_START_ARTICLE_\nGlenn Beck\n_START_PARAGRAPH_\nGlenn Lee Beck (s\xc3\xbcndinud 10. veebruaril 1964 Everettis, Washingtoni osariigis) on Ameerika \xc3\x9chendriikide raadio- ja telesaatejuht, konservatiivne poliitikakommentaator, publitsist ja ettev\xc3\xb5tja. _NEWLINE_Ta juhib Premiere Radio Networksi raadiosaadet "The Glenn Beck Program" ning juhtis Fox News Channelis omanimelist telesaadet "Glenn Beck". Ta kirjastab ka poliitilist ajakirja Fusion Magazine.\n_START_SECTION_\nMaailmavaade\n_START_PARAGRAPH_\nTa on nimetanud ennast libertaarsete vaadetega konservatiiviks. Ta k\xc3\xa4ivitas kampaania "Projekt 9/12". See on nimetatud 9 p\xc3\xb5him\xc3\xb5tte ja 12 v\xc3\xa4\xc3\xa4rtuse j\xc3\xa4rgi ning Becki s\xc3\xb5nul k\xc3\xa4sitleb ameeriklaste vaimsust p\xc3\xa4rast 11. septembri terrorir\xc3\xbcnnakuid. _NEWLINE_Ameerika usundiloo uurija Joanna Brooksi j\xc3\xa4rgi m\xc3\xb5jutab Becki poliitilist ideoloogiat Cleon Skousen (1913\xe2\x80\x932006), kes oli konservatiivne m\xc3\xb5tleja, antikommunist ja John Birch Society toetaja. Eriti on Becki vaateid m\xc3\xb5jutanud Skouseni raamat "The Naked Communist". _NEWLINE_Ta on toetanud Tea Party liikumise meeleavaldusi valitsuse maksupoliitika vastu. 2009. aasta aprillis tegi ta San Antonios sarnaselt meeleavalduselt otse\xc3\xbclekande. 12. septembril 2009 korraldas konservatiivne liikumine FreedomWorks Washingtonis meeleavalduse, kus protestiti Obama poliitika vastu. Becki Projekt 9/12 oli meeleavaldajatele otseseks inspiratsiooniallikaks. 2010. aasta juunis nimetas konservatiivne ajakiri The Weekly Standard Becki \xc3\xbche Tea Party liikumise juhtfiguurina._NEWLINE_2010. aasta veebruaris esines ta k\xc3\xb5nega konservatiivsel CPAC-i (Conservative Political Action Conference) foorumil, kus ta v\xc3\xa4itis, et "progressivism on Ameerikas leviv v\xc3\xa4hk ning see \xc3\xb5gib meie p\xc3\xb5hiseadust!"\n_START_SECTION_\nKarj\xc3\xa4\xc3\xa4r\n_START_PARAGRAPH_\n2006. aasta jaanuaris teatas CNN-i Headline News, et Beck hakkab juhtima nende kanali uudiste ja kommentaaride saadet "Glenn Beck", mida n\xc3\xa4idati 8. maist 2006 kuni 16. oktoobrini 2008. Selle aasta kolmandas kvartalis oli tema saade p\xc3\xa4rast Nancy Grace\'i saadet Headline Newsi populaarsuselt teine saade. Sama aasta oktoobri l\xc3\xb5pus l\xc3\xa4ks Beck \xc3\xbcle Fox News Channelisse, kus ta juhtis omanimelist telesaadet. 6. aprillil 2011 teatasid Fox News ja tema enda meediaettev\xc3\xb5te Mercury Radio Arts, et Beck l\xc3\xb5petab samal aastal oma saate tegemise, kuid otsustasid j\xc3\xa4tkata koost\xc3\xb6\xc3\xb6d digitaalsete projektide alal. _NEWLINE_Peale televisiooni- ja raadiot\xc3\xb6\xc3\xb6 on ta kirjutanud raamatuid. Tema romaan "The Overton Window" ilmus 2010. aasta suvel ning oli ulme kategoorias New York Timesi bestseller. 2009. aasta novembris teatas ta, et kirjutab raamatut pealkirjaga "The Plan", milles kirjeldatakse kindlaid p\xc3\xb5him\xc3\xb5tteid ja vajalikke samme, mis on vajalikud Ameerika \xc3\x9chendriikide "taasasutamiseks". Hiljem teatati, et raamatu pealkirjaks saab siiski "Broke: The Plan to Restore Our Trust, Truth and Treasure"; raamat ilmus 2010. aasta oktoobris.\n_START_SECTION_\nPoliitilised dispuudid\n_START_PARAGRAPH_\n2006. aastal tegi ta teleintervjuu esimese muslimist USA kongresmeni Keith Maurice Ellisoniga ja palus tal t\xc3\xb5estada, et ta ei t\xc3\xb6\xc3\xb6ta koos kodumaa vaenlastega. Ta lisas: "Ma ei s\xc3\xbc\xc3\xbcdista teid selles, et te olete vaenlane, kuid niiviisi ma tunnen."_NEWLINE_2009. aasta juulis hakkas ta oma raadiosaates kritiseerima president Barack Obama "roheliste t\xc3\xb6\xc3\xb6kohtade" n\xc3\xb5ustajat Van Jonesi ning j\xc3\xa4tkas seda hiljem oma Fox Newsi telesaates. Ta arvustas Jonesi tegevust vasakradikaalsetes organisatsioonides ning nimetas teda "kommunistlik-anarhistlikuks radikaaliks". _NEWLINE_P\xc3\xa4rast seda nimetas ta Henry Louis Gatesi arreteerimisega seotud skandaali ajal president Barack Obamat rassistiks. Ta \xc3\xbctles Obama kohta: "Ma \xc3\xbctlen, et sellel sellil on probleem. Ma usun, et ta on rassist." Selle peale kutsus mustanahaliste r\xc3\xbchmitus Color of Change, mille \xc3\xbcks asutaja oli olnud Van Jones, ettev\xc3\xb5tteid \xc3\xbcles Becki saadet mitte toetama. ConAgra, GEICO, Procter & Gamble ja kindlustusettev\xc3\xb5te Progressive ei soovinud tema saates enam oma reklaame n\xc3\xa4idata. Beck keeldus vabandamast ja v\xc3\xa4itis, et president ei ole kriitikast k\xc3\xb5rgemal._NEWLINE_2009. aastal kritiseerisid Beck ja teised kommentaatorid organisatsiooni ACORN, sealhulgas valimispettuse eest 2008. aasta presidendivalimistel. 2009. aasta septembris n\xc3\xa4itas ta mitmeid katte all tehtud videoid, milles ACORN-i liikmed pakkusid suten\xc3\xb6\xc3\xb6ri ja prostituudina esinenud ajakirjanikele ebasobivaid n\xc3\xb5uandeid. P\xc3\xa4rast videoklippide avalikustamist otsustasid Ameerika \xc3\x9chendriikide parlamendi m\xc3\xb5lemad kojad l\xc3\xb5petada organisatsiooni riikliku rahastamise.\n_START_SECTION_\nAvalikud esinemised\n_START_PARAGRAPH_\n2010. aasta jaanuaris-veebruaris alustas ta Fox Newsi kolleegi Bill O\'Reillyga avalike esinemiste seeriat "The Bold and Fresh Tour 2010". Iga \xc3\xbcrituse k\xc3\xa4igus olid Beck ja O\'Reilly laval ning avaldasid arvamust mitut liiki k\xc3\xbcsimustes.\n_START_SECTION_\nRestoring Honori meeleavaldus\n_START_PARAGRAPH_\n28. augustil 2010 korraldas ta Washingtonis Lincolni memoriaali juures meeleavalduse, mida sponsoreeris Special Operations Warrior Foundation (eriv\xc3\xa4gede veteranide toetusfond) ning toetas Tea Party liikumine. K\xc3\xb5nelejate seas olid endine vabariiklaste aspresidendikandiaat Sarah Palin ja dr Alveda King. Apoliitilisena v\xc3\xa4lja kuulutatud \xc3\xbcrituse eesm\xc3\xa4rgiks oli Ameerika "au taastamine" ja kutsuda rahvast \xc3\xbcles p\xc3\xb6\xc3\xb6rduma taas usu juurde.\n_START_SECTION_\nRetseptsioon\n_START_PARAGRAPH_\nBeck oli koos paljude teiste v\xc3\xa4ljapaistvate Ameerika \xc3\x9chendriikide avaliku elu tegelastega Barbara Waltersi 2009. aasta k\xc3\xbcmne k\xc3\xb5ige paeluvama isiku nimekirjas. 2010. aastal valis ajakiri Time ta 100 k\xc3\xb5ige m\xc3\xb5jukama isiku sekka. Beck ise on v\xc3\xb5rrelnud ennast v\xc3\xa4ljam\xc3\xb5eldud saatejuhi Howard Beale\'iga filmist "Telev\xc3\xb5rk" ("Network", 1976)._NEWLINE_Humorist Jason Sudeikis parodeeris teda kom\xc3\xb6\xc3\xb6diasaates "Saturday Night Live". Teda on parodeeritud ka saates "The Daily Show" ja joonisseriaalis "South Park".\n_START_SECTION_\nIsiklikku\n_START_PARAGRAPH_\nTa on teist korda abielus. Esimese abielu lahutas ta 30-aastaselt; abielust s\xc3\xbcndis kaks t\xc3\xbctart, Hannah ja Mary. Teise naise Taniaga on tal samuti kaks last, Raphe ja Cheyenne. Nad elavad USA Connecticuti osariigis. Glenn ja Tania on mormoonid. Glenn hakkas mormooniks 18-aastaselt ja Tania siis, kui temaga abiellus.'